b'\n_START_ARTICLE_\nDedek Mraz\n_START_PARAGRAPH_\nDedek Mraz je mitolo\xc5\xa1ki dobrotnik, ki obdaruje otroke v tednu pred novim letom, ali pa v no\xc4\x8di z 31. decembra na 1. januar.\n_START_SECTION_\nIzvor in zna\xc4\x8dilnosti\n_START_PARAGRAPH_\nDedek Mraz se je v slovenski kulturi utrdil v \xc4\x8dasu Jugoslavije. Temelji na ruskih legendah okoli leta 1930, kjer se imenuje \xd0\x94\xd0\xb5\xd0\xb4 \xd0\x9c\xd0\xbe\xd1\x80\xd0\xbe\xd0\xb7 (Ded Moroz) in je poro\xc4\x8den s starko Zimo, ki se po rusko imenuje \xd0\x97\xd0\xb8\xd0\xbc\xd0\xb0-\xd1\x81\xd1\x82\xd0\xb0\xd1\x80\xd1\x83\xd1\x85\xd0\xb0 (Zima-staruha). V letu 1999 so v ruskem mestu Veliki Ustjug (\xd0\x92\xd0\xb5\xd0\xbb\xd0\xb8\xd0\xba\xd0\xb8\xd0\xb9 \xd0\xa3\xd1\x81\xd1\x82\xd1\x8e\xd0\xb3) za\xc4\x8deli tr\xc5\xbeiti turisti\xc4\x8dni projekt \xc2\xbbDomovina dedka Mraza\xc2\xab, vendar to ni edino mesto, ki se poteguje za ta naziv._NEWLINE_V Sloveniji je obveljalo, da Dedek Mraz \xc5\xbeivi pod Triglavom, slikar Maksim Gaspari pa je poskrbel za njegovo zunanjo podobo v slovenskem prostoru. Obleka, ki jo nosi je slovenska, s slovenskimi vzorci na pla\xc5\xa1\xc4\x8du ter tradicionalno polhovko na glavi._NEWLINE_Dedek Mraz ima vse otroke zelo rad in ne dela nikar\xc5\xa1nih razlik med njimi. O njem obstaja veliko razli\xc4\x8dnih pesmic, \xc5\xa1e najbolj znana je Siva ku\xc4\x8dma, bela brada, ki jo je napisal Janez Bitenc._NEWLINE_\xc5\xa0e danes se lik dedka mraza pojavlja v nekaterih podjetjih, ko v mesecu decembru obdaruje otroke zaposlenih ter na razli\xc4\x8dnih javnih prireditvah za otroke v ve\xc4\x8djih slovenskih mestih ter vrtcih in osnovnih \xc5\xa1olah._NEWLINE_V Sloveniji je najbolj poznan sprevod dedka Mraza ob koncu decembra v Ljubljani. Ko se dedek Mraz pripelje s Triglava, se ustavi na Ljubljanskem gradu, od koder se z vzpenja\xc4\x8do pripelje na Krekov trg. Tam ga pri\xc4\x8daka spremstvo in sve\xc4\x8dana ko\xc4\x8dija z lipicanci. Z njo se v spremstvu sne\xc5\xbeakov, medvedov, zajcev, ljubljanskih zmaj\xc4\x8dkov ter drugih bitij iz ljudskih pripovedk in pravljic popelje po mestnih ulicah, mimo mestne hi\xc5\xa1e do Pre\xc5\xa1ernovega trga in dalje po mestnih ulicah, kjer pozdravlja otroke in jim deli bombone.'